**ΑΝΑΘΕΩΡΗΣΕΙΣ ΤΙΜΩΝ**

**1η Ερώτηση**

Σας παρακαλούμε όπως μας υποδείξετε τα βήματα για την αναθεώρηση τιμών σε επιχορηγούμενο έργο (πχ θα γίνει τροποποίηση τεχνικού προγράμματος; συμπληρωματική σύμβαση; σύμφωνη γνώμη π,χ, Πράσινου Ταμείου;)

**2η Ερώτηση**

Με την αναθεώρηση τιμών έχουμε υπέρβαση του Προϋπολογισμού του Έργου.,είναι νόμιμο;

**3η Ερώτηση**

Το επιχορηγούμενο έργο περατώθηκε τον Αύγουστο του 2021, μετά από πόσο χρονικό διάστημα γίνεται η αναθεώρηση;

**Απαντήσεις:**

Σε σχέση με τους συντελεστές αναθεώρησης διευκρινίζουμε τα ακόλουθα:

* Ως χρόνος εκκίνησης για τον υπολογισμό της αναθεώρησης κάθε εργολαβικής σύμβασης ορίζεται το ημερολογιακό τρίμηνο μέσα στο οποίο: α) υποβλήθηκε η προσφορά, αν πρόκειται για σύμβαση, που καταρτίσθηκε ύστερα από δημοπρασία ή β) εκδόθηκε η σχετική εγκριτική απόφαση, αν πρόκειται για σύμβαση που καταρτίσθηκε χωρίς δημοπρασία, και υπό τον όρο, ότι η εγκριτική αυτή απόφαση δεν ορίζει άλλον χρόνο. (παρ.5α Άρθ. 153 Ν. 4412/2016)
* **Το πρώτο τρίμηνο κατά το οποίο λαμβάνεται οι σχετικοί συντελεστές αναθεώρησης είναι το α΄ τρίμηνο του 2021**
* **Έχουν εκδοθεί συντελεστές αναθεώρησης (με την αρ. πρωτ. 17587/19-1-2022 Υπ. ΥΠΟΜΕ) για τα τρία πρώτα τρίμηνα Α,Β,Γ του 2021**
* Για τα επόμενα τρίμηνα και έως το χρονικό διάστημα για το οποίο δεν θα εκδοθούν οι νέοι, θα ισχύουν **ως προσωρινοί συντελεστές οι συντελεστές αναθεώρησης του Γ΄ τριμήνου 2021**

**ΔΙΕΥΚΡΙΝΊΣΕΙΣ ΕΑΑΔΗΣΥ**

Η ΕΑΑΔΗΣΥ με το αρ.2040 / 13-04-2022 έγγραφό της διευκρινίζει τα ακόλουθα:

**1.A Ως προς τις ήδη συναφθείσες συμβάσεις :**

Ως προς τις ήδη συναφθείσες συμβάσεις, για τις οποίες υποβάλλονται αιτήματα αναπροσαρμογής της συμβατικής τιμής τους, επισημαίνεται ότι το άρθρο 132 του ν. 4412/2016, το οποίο έχει ενσωματώσει τις αντίστοιχες διατάξεις του άρθρου 72 της Οδηγίας 2014/24/ΕΕ ως προς την τροποποίηση των δημοσίων συμβάσεων, κατά τη διάρκειά τους, εκθέτει περιοριστικά τους όρους και τις προϋποθέσεις επιτρεπτής τροποποίησης των συμβάσεων που έχουν ήδη συναφθεί και εκτελούνται, χωρίς να απαιτείται νέα διαδικασία σύναψης εκ μέρους της αναθέτουσας αρχής.

Οι ρήτρες αναθεώρησης αποτελούν απρόβλεπτες περιστάσεις που, εφόσον αυτές συντρέχουν δεν οφείλονται σε υπαιτιότητα της αναθέτουσας αρχής, όπως, εν προκειμένω, αποτελεί η αύξηση των τιμών προϊόντων, λόγω των εν θέματι γεγονότων, παρέχεται η δυνατότητα, **κατόπιν γνωμοδότησης του αρμοδίου συλλογικού οργάνου, τροποποίησης των συναφθεισών συμβάσεων και αναπροσαρμογής της συμβατικής τιμής σε ποσοστό έως 50% επί της αξίας της αρχικής σύμβασης**, υπό την τήρηση και των λοιπών σωρευτικών προϋποθέσεων που προβλέπονται στην περ. γ της παρ. 1 του άρθρου 132 και υπό την αυτονόητη προϋπόθεση ότι η αναθέτουσα αρχή μπορεί να εξασφαλίσει τις αναγκαίες πιστώσεις.

Τα ως άνω ισχύουν ακόμη και στην περίπτωση που στις συναφθείσες συμβάσεις περιλαμβάνεται ρητός όρος περί μη αναθεώρησης της συμβατικής τιμής κατά τη διάρκεια της σύμβασης, δεδομένου ότι ένας τέτοιος όρος καταλαμβάνει περιπτώσεις συνήθους και ομαλής εκτέλεσης των συμβάσεων, κατά τις οποίες δεν έχουν ενσκήψει απρόοπτες μεταβολές των περιστάσεων όπως οι ανωτέρω, οι οποίες ενδεχομένως καθιστούν υπέρμετρα δυσανάλογη και επαχθή την παροχή των αναδόχων και δικαιολογούν την αναπροσαρμογή της συμβατικής τιμής, σύμφωνα με τα προβλεπόμενα στην περ. γ του άρθρου 132 του ν. 4412/2016, σε συνδυασμό με τις διατάξεις του άρθρου 388 του Αστικού Κώδικα περί απρόοπτης μεταβολής των περιστάσεων, οι οποίες εφαρμόζονται συμπληρωματικά.

Περαιτέρω, σύμφωνα με τον (κατά την παρ. 2 του άρθρου 132 του ν. 4412/2016 - «de minimis» τροποποιήσεις της αρχικής σύμβασης ή τροποποιήσεις «ήσσονος αξίας» της της αρχικής σύμβασης) κανόνα η αξία των οποίων δεν υπερβαίνει τα κατώτατα όρια εφαρμογής της Οδηγίας 2014/24/ΕΕ και σε ποσοστό έως 10% της αξίας της αρχικής σύμβασης για τις δημόσιες συμβάσεις προμηθειών και **υπηρεσιών και έως 15% για συμβάσεις έργων είναι πάντα δυνατές χωρίς να απαιτείται διεξαγωγή νέας διαδικασίας ούτε περαιτέρω ειδική τεκμηρίωση εκ μέρους της αναθέτουσας αρχής.**

**1.Β Ειδικά στις περιπτώσεις των δημοσίων συμβάσεων έργων**

Θα πρέπει να λαμβάνονται υπόψιν συμπληρωματικά προς τις διατάξεις του άρθρου 132 και οι διατάξεις του άρθρου 156 του ν. 4412/2016, καθώς και η υπ' αριθμ. 359881 (Β’ 5983/2021) Απόφαση του Υπουργού Υποδομών και Μεταφορών, "Καθορισμός συντελεστών αναθεώρησης τιμών δημοσίων έργων, σύμφωνα με την παρ. 23 του άρθρου 153 του ν. 4412/2016 και αναπροσαρμογή του συντελεστή σ1 σύμφωνα με την παρ. 7 του άρθρου 153 του ν. 4412/2016", με την οποία καθορίστηκαν νέοι συντελεστές αναθεώρησης και αναπροσαρμόστηκε ο συντελεστής σ1, σύμφωνα με την παρ. 7 του άρθρου 153 του ν. 4412/2016, σε σ1=0,07 (Πρβλ. Γνώμη Ε.Α.Α.ΔΗ.ΣΥ. Γ19/2021).

Επισημαίνεται, περαιτέρω, ότι, στην περίπτωση που έχει προβλεφθεί ρητά στα έγγραφα της σύμβασης κονδύλιο – ρήτρα αναθεώρησης, προσδιοριζόμενο, κατά τις κείμενες διατάξεις, πρόκειται για ρητή ρήτρα αναθεώρησης, σύμφωνα με την περ. α της παρ. 1 του άρθρου 132 του ν. 4412 (πρβλ. και αιτιολογική σκέψη 111 της Οδηγίας 2014/24/ΕΕ), **η οποία εφαρμόζεται ανεξαρτήτως αρχικής ενδεικτικής αξίας αυτής’ στην περίπτωση, δε, που δεν έχει προβλεφθεί σχετική ρήτρα, τότε, θα μπορούσαν να τυγχάνουν εφαρμογής οι διατάξεις της περ. γ της παρ. 1 του άρθρου 132 του ν. 4412/2016, σύμφωνα με τα προαναφερθέντα**.